Der er visse sikkerhedskrav, legetøj skal leve op til herhjemme. Dels må legetøjet ikke udgøre en fare for barnets sundhed, og derudover er det lovpligtigt, at legetøj til børn under tre år skal kunne gøres rent.
Helt specifikt skal legetøjet leve op til følgende områder:
Mekaniske og fysiske egenskaber: Barnet må ikke kunne komme til skade under leg.
Brandfarlighed: Legetøjet må ikke være en brandfare for barnet.
Krav til kemi: Legetøjet må ikke indeholde kemikalier, der skader barnets sundhed.
Elektriske egenskaber: Barnet må ikke kunne få stød eller forbrændinger ved brug af legetøjet.
Hygiejne: Legetøj, der er beregnet til børn under tre år, skal kunne rengøres.
Radioaktivitet: Legetøjet må ikke indeholde radioaktive stoffer.
Du kan læse nærmere om sikkerhedskravene på Miljøstyrelsens hjemmeside.